Maroela is 10: Hier’s vir jou tien geskenke, Maroela-leser!Aptyt – jou gratis resepteboek deur Maroela Media is een van die 10 geskenke wat ons vanjaar vir elkeen van ons lesers weggee! Op 29 Julie 2011 het ons Maroela se digitale deure wawyd oopgegooi vir die Afrikaanse gemeenskap. Die afgelope 10 jaar is ons grootste verwagtinge oortref deur elke leser wat al in ons sitkamer kom kuier het en die Maroela-gemeenskap het gegroei tot meer as 2 miljoen mense wat elke maand Maroela lees. En jy is een van hulle! Die Afrikaanse gemeenskap is Maroela Media se hartklop en bestaansrede. Daarom het ons besluit om vanjaar, as ŉ viering van ons tiende verjaardag, tien projekte en inisiatiewe aan te pak wat iets teruggee vir die gemeenskap wat die afgelope tien jaar lojale Maroela-lesers was en is. Dié tien projekte, ons verjaardaggeskenk aan jou en ander Afrikaanssprekendes, is die volgende: 10 dae, R100 000 se geskenke Ons het die afgelope tien dae (vandag ingesluit) tien lekker bederfgeskenke aan Maroela-lesers weggegee, met ŉ totale waarde van R100 000. Vandag gee ons die tiende geskenk weg: ŉ vakansie vir twee ter waarde van R12 000 geborg deur Dream Hotels & Resorts – skryf nou in! Ons bedank al die borge van ons geskenke vir hulle entoesiasme en vrygewigheid: Bernina, RSAWeb, Klerekas.com, Volpes, De Afrikander Handelshuis, NB Uitgewers, Van Loveren, Spar, en Dream Hotels & Resorts. Dankie dat jy saam met ons deel was van die afgelope tien jaar. Mag dié tien geskenke aan jou en al ons ander lesers jou herinner daaraan dat jy deel van die Maroela-suksesstorie is.